กระทรวงแรงงาน เร่งขยายการจ้างงานผู้สูงอายุ สร้างโอกาสการมีงานทำ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากการที่ประเทศไทยก้าวเข้าสู่สังคมผู้สูงอายุอย่างสมบูรณ์ รัฐบาลตระหนักถึงการเปลี่ยนแปลงทางสังคมและได้กำหนดยุทธศาสตร์ชาติด้านการส่งเสริมและพัฒนาผู้สูงอายุ ซึ่งกระทรวงแรงงานได้ดำเนินโครงการส่งเสริมการจ้างงานผู้สูงอายุในอาชีพที่เหมาะสมกับวัยและประสบการณ์ ใน 3 กิจกรรมคือ กิจกรรมสานพลังประชารัฐ จัดหางานให้ผู้สูงอายุ กิจกรรม 1 อำเภอ 1 ภูมิปัญญา และกิจกรรมสร้างโอกาสการมีงานทำให้ผู้สูงอายุเพื่อเพิ่มประสิทธิภาพการบรรจุงาน รวมทั้งการส่งเสริมการประกอบอาชีพอิสระ และพัฒนาต่อยอดผลิตภัณฑ์ สู่ตลาดออนไลน์ ทั้งนี้ ได้มอบหมายกรมการจัดหางานเร่งเข้าพบสถานประกอบการภาคเอกชนเพื่อประชาสัมพันธ์ให้เห็นถึงความสำคัญของการจ้างงานผู้สูงอายุ เพื่อให้เกิดการจ้างงานผู้สูงอายุ ขยายโอกาสการมีงานทำให้ผู้สูงอายุ รวมทั้งเชิญชวนนายจ้างให้ประกาศตำแหน่งงานผู้สูงอายุผ่านแพลตฟอร์ม “ไทยมีงานทำ” ซึ่งพร้อมให้บริการโดยไม่มีค่าใช้จ่ายทั้งนายจ้างและประชาชนด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานลงพื้นที่ประชาสัมพันธ์ให้ผู้ประกอบการเห็นถึงความสำคัญของการจ้างงานผู้สูงอายุแล้ว 900 แห่ง ทำให้เกิดการจ้างงานผู้สูงอายุ 649 คน ล่าสุดบริษัท เอ็ม บี ซี แลนด์ จำกัด ได้แจ้งความต้องการจ้างงานผู้สูงอายุ ในตำแหน่ง บาริสต้า จำนวน 34 อัตรา เพื่อทำงานที่ร้าน Caf? Amazon ในพื้นที่กรุงเทพมหานครและจังหวัดอื่นๆ ได้แก่ จังหวัดนครศรีธรรมราช สงขลา ภูเก็ต เชียงใหม่ ลพบุรี ขอนแก่น บุรีรัมย์ สกลนคร และอำนาจเจริญ ในส่วนกิจกรรม 1 อำเภอ 1 ภูมิปัญญา มีการจ้างงานผู้สูงอายุมาเป็นวิทยากรแล้ว 12 คน ก่อให้เกิดรายได้ 201,600 บาท และกิจกรรมสร้างโอกาสการมีงานทำให้ผู้สูงอายุเพื่อเพิ่มประสิทธิภาพการบรรจุงาน มีผู้สูงอายุมาใช้บริการกับกรมการจัดหางานทั้งสิ้น 20 คน ซึ่งทั้งหมดได้รับการบรรจุงานแล้ว